O reciammo da nostra taera

(articolo do Lucian Gaibado da revista "Zena" do 1958)

O reciammo che a Liguria a l'ha pe-i sò figgi emigrae lontan ô l'è vivo ciù che mai. Durante l'estae passâ; i piroscafi arrivae d'oltre oceano han sbarcôu a Zena dexenn-e de figgi da Liguria, residenti sôrve tûtto in tò Sud America che, approfittando de vacanse, son tornae in ta sò patria d'origine pe rivedde i parenti e rivîve qualche giorno in ti posti dove tanti de lö han passôu l'infanzia.

A 'na partenza da «Cristoforo Colombo», emmo incontrôu 'na figûa de ligure veramente straordinäia. Se tratta da sciâ Aurelia Gorini de 65 anni, notiscima in tutta a California comme a «reginn-a di fiori». A sciâ Gorini, con o majo, originario de Arma de Taggia, a l'ha importôu in California i scistemi de coltivaziôn di fiori tipici da Liguria.

Emigrâ in America all'etae de 14 anni, a s'èa stabilia a Boston, dove a l'ha conosciùo quello ch'ô dovèiva diventâ poi so majo.

O sciô Gorini, doppo avèi accattôu ûn po' de terren in ta campagna californiann-a, o l'ha misso e basi de quella ch'a dovèiva diventâ, in te pochi anni, unn-a de ciù grandi e attrezzae piantagioin de tûtta a penìsoa.

A Los Angeles, in to '35, Aurelia Gorini a l'avèiva presentôu a unn-a esposiziôn de fioricoltöi, unn-a rêuza belliscima, ottegnûa antiçipando i scistemi di ibridatoî de fiori da nostra rivëa, e a l'avèiva avûo tanto successo da êse soprannominâ «Reginn-a di fiori». Da alôa, a sciâ Gorini a l'è conosciûa con quello nomme in tûtta a California.

«Son affezionatiscima ä mae Liguria, dove son nasciùa a Castiggion Chiavarese - a l'ha dîto a sciâ Aurelia primma de partî - e quande i mae impegni me-o permettan, fasso ûn viägio a-o mae paise nativo a respiâ ûn po' da «mae äia». A l'ha promisso che l'anno proscimo a ritorniâ in Italia.

Qualche giorno doppo a sciâ Gorini, l'è partîo con l'«Antoniotto Usodimare», verso varî paixi do Sudamerica e precisamente o Brasile, o Cile e-o Perù, atri emigranti tornae temporaneamente in Liguria: i frae De Ferrari. Lö èan arrivae dall'America pe festezzâ e nozze de diamante di genitori, Giobatta de 81 anni e Maria de 79. I duï coniugi, che stan a Moconesi, han avûo dozze figgi, êutto mascci e quattro femmine. Nêuve de lö avèivan emigrôu anni fa in to Sudamerica e 'sta stae se son riunï tutti in to paisin dell'entrotaera ligure pe festezzâ i genitori. Tanti de lö han portôu in Italia a nêuva famiggia che s'èa formôu in America e tantiscimi bagarilli. «I mae figgi - o l'ha dîto primma de partî pe Valparaíso ûn di De Ferrari, Juanito - parlan spagnollo e zeneize».

Son tanti i liguri e tanti i zeneixi che portan pe-o môndo o nostro aççento inconfondibile, comme inconfondibile l'è o carattere da nostra taera.

Category:Liguria